Smernica Európskeho parlamentu a Rady 2001/26/EHS
zo 7. mája 2001,
ktorou sa mení a dopĺňa smernica Rady 95/50/ES o jednotných postupoch kontroly cestnej prepravy nebezpečného tovaru
(Text s významom pre EHP)
EURÓPSKY PARLAMENT A RADA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 71,
so zreteľom na návrh Komisie, [1],
so zreteľom na stanovisko Hospodárskeho a sociálneho výboru, [2],
po porade s Výborom regiónov,
konajúc v súlade s postupom ustanoveným v článku 251 zmluvy, [3],
keďže:
(1) smernica Rady 94/55/ES z 21. novembra 1994 o aproximácii právnych predpisov členských štátov vzhľadom na prepravu nebezpečného tovaru cestnou dopravou [4] ustanovila jednotné pravidlá prepravy nebezpečného tovaru v spoločenstve;
(2) prílohy k smernici Rady 95/50/ES zo 6. októbra 1995 o jednotných postupoch pri kontrolách cestnej prepravy nebezpečného tovaru [5] súvisia s prílohami smernice 94/55/ES; prispôsobenie príloh smernice 94/55/ES vedeckému a technickému pokroku môže mať vplyv na prílohy smernice 95/50/ES;
(3) prispôsobenie príloh smernice 94/55/ES vedeckému a technickému pokroku sa uskutoční podľa postupu výboru;
(4) musí byť možné rýchlo prispôsobiť prílohy smernice 95/55/ES vedeckému a technickému pokroku; na tento účel by sa mal ustanoviť výbor pre smernicu 95/50/ES;
(5) opatrenia potrebné na vykonanie smernice 95/50/ES by sa mali prijať v súlade s rozhodnutím Rady 1999/468/ES z 28. júna 1999, ktoré stanovuje postupy pre výkon vykonávacích právomocí zverených Komisii; [6].
(6) príloha I k smernici 95/50/ES by sa mala zmeniť a doplniť tak, aby sa zohľadnila smernica Komisie 1999/47/ES z 21. mája 1999, ktorou sa druhýkrát prispôsobuje technickému pokroku smernica Rady 94/55/ES o aproximácii právnych predpisov členských štátov týkajúcich sa cestnej prepravy nebezpečného tovaru; [7].
(7) smernica 95/50/ES by sa mala primerane zmeniť a doplniť,
PRIJALI TÚTO SMERNICU:
Článok 1
Smernica 95/50/ES sa týmto mení a dopĺňa takto:
1. dopĺňajú sa nasledovné články:
"Článok 9a
Zmeny potrebné na prispôsobenie príloh vedeckému a technickému pokroku v oblastiach upravených touto smernicou, najmä aby sa zohľadnili zmeny smernice 94/55/ES, sa prijmú v súlade s postupom ustanoveným v článku 9b.
Článok 9b
1. Komisii pomáha výbor pre prepravu nebezpečného tovaru ustanovený článkom 9 smernice 94/55/ES, ďalej len "výbor".
2. Keď sa uvedie odkaz na tento odsek, použijú sa články 5 a 7 rozhodnutia 1999/468/ES, [8] so zreteľom na ustanovenia jeho článku 8.
Lehota ustanovená v článku 8 ods. 6 rozhodnutia 1999/468/ES je tri mesiace.
3. Výbor prijme svoj rokovací poriadok."
2. príloha I sa mení a dopĺňa takto:
a) v bode 13 sa slová "Celková hmotnosť nebezpečného tovaru na dopravnú jednotku" nahrádzajú slovami "Celkové množstvo nebezpečného tovaru na dopravnú jednotku";
b) v bode 15 sa slová "v batérií nádob" nahrádzajú slovami "batériovým vozidlom";
c) v bode 32 sa slová "Sada nástrojov na provizórne opravy" nahrádzajú slovami "Jedno ručné svietidlo pre každého člena posádky vozidla";
d) v bode 34 sa slová "Dve oranžovo sfarbené svetlá" nahrádzajú slovami "Dve samostatne stojace výstražné značky";
e) v bode 36 sa slová "Osobné ochranné vybavenie vodiča" nahrádzajú slovami "Vhodná výstražná vesta alebo výstražný odev pre každého člena posádky vozidla".
Článok 2
1. Členské štáty najneskôr do 23. decembra 2001 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda platnosť dňom jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 7. mája 2001